b'\n_START_ARTICLE_\nEr\xc5\xbevilko gimnazija\n_START_SECTION_\nIstorija\n_START_PARAGRAPH_\nCaro vald\xc5\xbeiai u\xc5\xbedraudus lietuvi\xc5\xa1kas mokyklas, 1865 m. Er\xc5\xbevilke \xc4\xafsteigta triklas\xc4\x97 rusi\xc5\xa1ka prad\xc5\xbeios mokykla. 1895 m. joje buvo penki skyriai. Apylink\xc4\x97se veik\xc4\x97 ir daraktori\xc5\xb3 mokykl\xc4\x97l\xc4\x97s. Atk\xc5\xabrus nepriklausomyb\xc4\x99, 1922 m. vals\xc4\x8diaus taryba \xc4\xafsteig\xc4\x97 keturklas\xc4\x99 progimnazij\xc4\x85. Joje mok\xc4\x97si apie 70, o prad\xc5\xbeios mokykloje apie 100 mokini\xc5\xb3. Ta\xc4\x8diau 1935 m. progimnazija, motyvuojant nepakankamu mokini\xc5\xb3 skai\xc4\x8diumi, buvo u\xc5\xbedaryta. M\xc5\xabrinis Er\xc5\xbevilko mokyklos pastatas i\xc5\xa1kilo 1939 m., prad\xc5\xbeios mokykla buvo i\xc5\xa1pl\xc4\x97sta iki \xc5\xa1e\xc5\xa1i\xc5\xb3 skyri\xc5\xb3. 1940 m. \xc4\xafsteigta septynmet\xc4\x97 mokykla. Vokie\xc4\x8di\xc5\xb3 okupacijos metais atkurta progimnazija, 1944 m. gimnazija, kuri v\xc4\x97liau, kaip ir visos Lietuvos gimnazijos, pavadinta vidurine mokykla. Joje mok\xc4\x97si per 400 mokini\xc5\xb3, pirmasis gimnazijos direktorius \xe2\x80\x93 A. Giedraitis. Er\xc5\xbevilko mokyklos mokytojai Antanas Giedraitis, Henrikas Danilevi\xc4\x8dius, Petras ir Kazys Ruibiai tapo Lyd\xc5\xbeio rinktin\xc4\x97s partizanais, mokykloje veik\xc4\x97 pogrindin\xc4\x97 organizacija. Jos nariai buvo Stasys Jarmala, Bronislava Jarmalien\xc4\x97, Antanas Jankauskas, Kleopas Grei\xc4\x8dius ir kt. Jiems talkino mokiniai Antanas ir Petras Bala\xc5\xa1ai\xc4\x8diai, Antanas ir Vytautas Liekiai._NEWLINE_1964 m. ruo\xc5\xa1iantis 100-me\xc4\x8dio jubiliejui, i\xc5\xa1kilo pirmasis priestatas, o 1979 m. ir antrasis, su bendrabu\xc4\x8diu, valgykla ir sporto sale. Mokyklos pastatas renovuotas 2001 m._NEWLINE_2005 m. Er\xc5\xbevilko vidurin\xc4\x97je mokykloje mok\xc4\x97si 312, Rutki\xc5\xa1ki\xc5\xb3 ir Kartupi\xc5\xb3 skyriuose \xe2\x80\x93 po de\xc5\xa1imt mokini\xc5\xb3. Mokykloje buvo septyniolika klasi\xc5\xb3 komplekt\xc5\xb3, o skyriuose \xe2\x80\x93 keturi.'